钦定古今图书集成/明伦汇编/氏族典/第210卷 > 《廖用贤尚友录》 > 陶季直
## 钦定古今图书集成/明伦汇编/氏族典/第210卷 > 《廖用贤尚友录》 > 陶季直

按《梁书陶季直传》：季直，丹阳秣陵人也。祖愍祖父景
仁。季直早慧，愍祖甚爱异之。愍祖尝以四函银列置
于前，令诸孙各取，季直时甫四岁，独不取，人问其故，
季直曰：“若有赐，当先父伯，不应度及诸孙。故不取。”愍
祖益奇之。五岁丧母，哀若成人。及长，好学，淡于荣利。
起家桂阳王国侍郎，北中郎、镇西行参军，并不起。父
忧。服阕，尚书令刘秉领丹阳尹，引为后军主簿，领郡
功曹，出为望蔡令，顷之以病免。齐初为尚书比部郎，
时褚渊为尚书令，与季直素善，频以为司空司徒主
簿，迁太尉记室参军，出为冠军司马、东莞太守，在郡
号为清和。还除散骑侍郎，领左卫司马，转镇西谘议
参军。齐武帝作相，诛锄异己，季直不“能阿意，明帝颇
忌之，乃出为辅国长史、北海太守。”边职上佐，素士罕
为之者，或劝季直造门致谢，明帝既见，便留之，以为
骠骑谘议参军，兼尚书左丞。仍迁建安太守，政尚清
静，百姓便之。还为中书侍郎，迁游击将军，兼廷尉。梁
台建，迁给事黄门侍郎，辞疾还乡里。天监初，就家拜
太中大夫。十年，卒于“家，时年七十五。”季直素清苦，及
死，家徒四壁，子孙无以殡殓，闻者莫不伤其志焉。